**IMPLEMENTACIJA MEDIJACIJE U NASTAVI VJERONAUKA**

U konkretnim okolnostima svakodnevnog života i rada u školi često sam svjedok sukoba među vjeroučenicima, obično tijekom velikog odmora. Zapitala sam se kako reagiram u takvim situacijama. Uglavnom sam sukob percipirala na način da u određenom trenutku konflikta postajem arbitar, sudac koji presuđuje kome je zapravo nanesena nepravda, i obično se priklanjala onome koga sam u toj situaciji smatrala slabijim.

Tada su u javnosti počeli prijepori, dileme i predrasude oko građanskog odgoja u školama, njegova primjena, eksperimentalne škole u kojima se provodi i sl. U okviru svih tih događanja otkrila sam da postoji način na koji sukob može biti riješen i drugačije nego sam običavala postupati do tada.

Medijacija je metoda nenasilnog rješavanja sukoba i ima drugačiji pristup i pogled na komunikaciju i sukob općenito. Glavna svrha medijacije nije presuđivanje, nego usmjerenost na odnose u budućnosti. Temeljna ideja medijacije je transformacija odnosa između sukobljenih strana, te da obje strane u sukobu prepoznaju potrebe i interese one druge strane.

**Sam proces medijacije odvija se u 5 osnovnih koraka:[[1]](#footnote-2)**

**1. uvod** – upoznavanje s medijacijom; dobrodošlica i zajamčena povjerljivost objema stranama;

**2. pričanje priče** – svaka strana u sukobu iznosi svoju priču (za ovu fazu vrlo je bitno aktivno slušanje od strane medijatora);

**3. određivanje pozicija i interesa** (najvažniji korak u procesu medijacije, jer se strane u sukobu pomiču od svojih zahtjeva prema stvarnim potrebama i željama; medijator parafrazira njihove priče i postavlja zatvorena pitanja);

**4. određivanje mogućih rješenja** (medijator pomaže stranama u sukobu iznaći rješenje na temelju njihovih popisa ideja);

**5. pregled i rasprava o rješenjima** (rasprava o najprihvatljivijem mogućem rješenju i njegovim posljedicama).

Kako bi medijacija bila uspješna, nužno je da ona bude dobrovoljan proces i da obje strane u sukobu žele komunicirati. Osim koraka koji se provode jako su važne i osobine medijatora koji ne nudi rješenja, zna aktivno slušati, stvara atmosferu bezuvjetnog prihvaćanja obiju strana, nepristran je, stvara sigurno mjesto za razgovor o teškim temama.

Budući da je sama srž evanđelja opraštanje i pomirenje, te da u svojim planovima i programima obrađujemo nastavne jedinice koje se odnose na pomirenje s ljudima i Bogom, implementacija medijacije u nastavi vjeronauka ima mnogostruku dobrobit za učenike i vjeroučitelje, koji bi po svom duhovno-vjerničkom statusu trebao imati osobine medijatora i takvim načinom komunikacije intenzivnije živjeti svoj vjeroučiteljski poziv.

**Učenici primjenom medijacije uče:**

1. slušati s empatijom;

2. kako izraziti svoje brige, potrebe, probleme i osjećaje, a da pritom nikoga ne uvrijede ili povrijede;

3. kako mirno riješiti svoje sukobe.

**Učenici primjenom medijacije dobivaju:**

1. bolje razumijevanje sebe i drugih;

2. razvijaju vještine koje će moći koristiti u odnosima s drugim ljudima tijekom cijelog svog života;

3. svijest o tome da se sukob može riješiti na miran i nenasilan način, bez optuživanja i vrijeđanja.

Ovakav stil rješavanja sukoba doprinosi kvalitetnijem vršnjačkom komuniciranju te interpersonalnom komuniciranju na svim razinama u školi, jer stvara atmosferu dobrovoljnosti, empatije i prihvaćanja drugih.

Osobito prikladne teme i jedinice za implementaciju medijacije u nastavi vjeronauka su: „Pomirenje s Bogom i ljudima“, „Idi i najprije se izmiri s bratom“.

**Primjer aktivnosti u nastavi:**

**JEDNA NARANČA – DVA KUHARA**

 - Učenicima se približava pojam rješavanja sukoba medijacijom

Dva kuhara se posvađala oko jedne naranče koja je ostala u posudi. Svaki od kuhara želio je baš tu naranču i došlo je do sukoba između njih. S obzirom da su se posvađali u kuhinji, došao je šef kuhinje i postavio pitanje: Za što svakome od vas treba naranča?

Nakon što je ispričana priča, učenici u paru završavaju priču i predlažu načine na koji bi se ovaj sukob mogao riješiti. Svaki od parova čita završetak priče i prezentira način na koji sukob može biti riješen.

Nakon njihovih izlaganja čita se završetak priče:

Nakon što je šef kuhinje postavio pitanja, jedan kuhar je odgovorio kako mu je naranča trebala da iz nje iscijedi sok, a drugi kako je trebao naribati koru za kolač.

Jedno od mogućih rješenja je da se naranča podijeli na pola, ali i da svaka strana iz sukoba iziđe s rješenjem koji ih u potpunosti zadovoljava.[[2]](#footnote-3)

Ovu aktivnost u nastavi vjeronauka obično primjenjujem u fazi motivacije ili aktualizacije, s obzirom na metodičke sustave.

Aktivnosti koje se provode u nastavi vjeronauka svakako ovise i o samoj inventivnosti vjeroučitelja, njegovoj osobnoj motivaciji i uključenosti u potrebe, interese i želje vjeroučenika. Vjerujem da će ovaj tekst pomoći vjeroučiteljima u izvođenju nastave i potaknuti ih na razvoj evanđeoske kulture komuniciranja s vjeroučenicima, i ostalim instancama s kojima se susreću u svom svakodnevnom životu i radu.

*„Gospodine, daj mi snage da učinim sve što od mene tražiš,*

*a onda traži od mene sve što hoćeš.“*

(sv. Augustin)

 Sabrina Pejić, dipl. kateheta

certificirani medijator u radu s djecom i mladima

univ.spec.rel.publ. (sveučilišna specijalistica za odnose s javnošću)

1. Usp. Jasmina Ibišević, Eli Pijaca (2009*)„Možemo to riješiti: Medijacijom prema kulturi demokratske komunikacije i rješavanja sukoba“* , Zagreb, Nintens grafika [↑](#footnote-ref-2)
2. Usp.Ajduković,M. i Pečnik,N. (1993*)“ Nenasilno rješavanje sukoba*“, Zagreb, Alinea [↑](#footnote-ref-3)